ถกแก้หนี้กองทุนฟื้นฟูยังไร้ข้อสรุป
คลัง ถก ธปท.หารือหนี้กองทุนฟื้นฟูยังไร้ข้อสรุป เล็งแก้กฎหมายโอนทรัพย์สิน&nbsp;
28 ธ.ค. 2553

คลัง ถก ธปท.หารือหนี้กองทุนฟื้นฟูยังไร้ข้อสรุป เล็งแก้กฎหมายโอนทรัพย์สิน  
นายอารีพงศ์ ภู่ชอุ่ม  ปลัดกระทรวงการคลัง กล่าวว่า กระทรวงการคลังได้หารือกับนายประสาร  ไตรรัตน์วรกุล ผู้ว่าการธนาคารแห่งประเทศไทย ( ธปท. ) เพื่อหาแนวทางในการปรับลดหนี้กองทุนเพื่อการฟื้นฟูและพัฒนาระบบสถาบันการเงิน ที่มีอยู่ 1.1 ล้านล้านบาท ซึ่งกระทรวงการคลังมีภาระในการจ่ายดอกเบี้ยอยู่ปีละ 3- 4 หมื่นล้านบาท โดยทางผู้ว่า ธปท. เห็นชอบว่าจะหาแนวทางการบริหารร่วมกัน เพื่อลดภาระงบประมาณที่เกิดจากดอกเบี้ยที่ต้องใช้ในแต่ละปี มุ่งสู่การจัดทำงบประมาณแบบสมดุลภายใน5 ปี ตามเป้าหมายของกระทรวงการคลัง 
"มีการหารือหลายแนวทางแต่ยังไม่มีข้อสรุป ทั้งเรื่องการรวมบัญชี และการแก้ไขกฎหมายถ้าจะโอนสินทรัพย์ ของกองทุนหลังจากที่กองทุนจะยุติลงในในปี2555  ซึ่งมีทั้งในส่วนที่เป็นหุ้น ทรัพย์สินของบริษัทบริหารสินทรัพย์สุขุมวิท (SAM.) บริษัทบริหารสินทรัพย์กรุงเทพพาณิชย์ ( บสก. ) รวมถึงแนวทางการออกซีโร่คูปองซึ่งมีการหารือแต่ก็ยังไม่มีข้อสรุป"นายอารีพงศ์กล่าว 
ด้านนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผย ว่ายังไม่มีข้อสรุปใดๆ ที่ชัดเจน เนื่องจากบางเรื่องเห็นตรงกัน ส่วนบางเรื่องยังมีความเห็นไม่ตรงกัน
อย่างไรก็ตาม แต่เบื้องต้นทรัพย์สินของกองทุนฟื้นฟูฯ ทั้งหมดจะนำมาใช้เพื่อชำระหนี้ แต่แนวทางในการดำเนินการจะเป็นอย่างไร ยังต้องหารือกันอีกครั้งเพื่อหาข้อสรุป 
"เบื้องต้นทรัพย์สินของกองทุนฟื้นฟูฯ คงจะใช้เพื่อชำระหนี้ แต่แนวทางจะมีการหารือกันอีกครั้ง ได้ข้อสรุปเมื่อไหร่คงมีการชี้แจงกันอีกที"นายประสารกล่าว